Proiect

GUVERNUL REPUBLICII MOLDOVA

**H O T Ă R Î R E**

cu privire la dizolvarea unei societăţi pe acţiuni

**nr. \_\_\_\_\_din \_\_\_\_\_\_\_\_\_\_\_\_\_\_\_\_ 2012**

În conformitate cu prevederile art.6 alin.(1) lit.e) al Legii nr.121-XVI din 4 mai 2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr.90-93, art.401), Guvernul

**HOTĂRĂŞTE:**

**1.** Se acceptă propunerea Ministerului Economiei privind dizolvarea prin lichidare a societăţii pe acţiuni „Centrul pentru Productivitate şi Competitivitate din Moldova”.

**2.** Ministerul Economiei va asigura dizolvarea societăţii nominalizate, în conformitate cu prevederile legislaţiei în vigoare.

**Prim-ministru**

**al Republicii Moldova Vladimir FILAT**

Contrasemnează:

Viceprim-ministru,

ministrul economiei Valeriu LAZĂR

**NOTA INFORMATIVĂ**

**la proiectul Hotărârii Guvernului**

**c**u privire la dizolvarea unei societăţi pe acţiuni

Prezentul proiect de hotărâre a Guvernului este elaborat în conformitate cu prevederile art.6 alin.(1) lit.e) al Legii nr.121-XVI din 4 mai 2007 privind administrarea şi deetatizarea proprietăţii publice, care stipulează că de competenţa Guvernului în administrarea şi deetatizarea proprietăţii publice ţine adoptarea hotărârilor privind lichidarea societăţilor comerciale cu capital de stat.

Lichidarea S.A. „Centrul pentru Productivitate şi Competitivitate din Moldova” este determinată de mai mulţi factori. În primul rând, genul de activitate al societăţii, care este consultarea pentru afaceri şi management, se atribuie unui domeniu liberalizat, unei pieţe în care intervenţia statului nu este necesară, iar în condiţiile actuale, menţinerea unei întreprinderi a statului în acest sector este practic imposibilă datorită unei concurenţe enorme din sectorul privat. Veniturile înregistrate de societate în ultima perioadă de timp se datorau doar activităţii de dare în locaţiune a spaţiilor neutilizate în activitatea de bază.

Pe de altă parte, prin Hotărîrea nr. 936 din 09.12.2012 Guvernul a decis crearea Agenţiei pentru Protecţia Consumatorilor prin reorganizarea Inspectoratului Principal General de Stat pentru Supravegherea Pieţei, Metrologie şi Protecţie a Consumatorilor, fiind succesoare de drepturi şi obligaţii ale instituţiei reorganizate.

În conformitate cu pct.7 al hotărârii enunţate, în sarcina Ministerului Economiei şi Cancelariei de Stat este pusă asigurarea Agenţiei pentru Protecţia Consumatorilor şi subdiviziunilor teritoriale ale acesteia cu spaţii de serviciu necesare pentru desfăşurarea activităţii.

Până în prezent astfel de spaţii nu au fost puse la dispoziţia Agenţiei, fiind asigurată o soluţie temporară de închiriere a spaţiilor solicitate de la S.A. „Centrul pentru productivitate şi competitivitate din Moldova”.

În condiţiile expuse, pentru a nu admite îndatorarea S.A. „Centrul pentru productivitate şi competitivitate din Moldova” şi excluderea unei eventuale posibilităţi de pierdere a patrimoniului societăţii, drept soluţie pentru problemele reflectate ar fi lichidarea S.A. „Centrul pentru Productivitate şi Competitivitate din Moldova”, cu transmiterea ulterioară a spaţiilor, aflate în gestiunea societăţii, Agenţiei pentru Protecţia Consumatorilor.

Proiectul nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20.07.2006, astfel decăzând necesitatea examinării de către Grupul de lucru pentru reglementarea activităţii de întreprinzător.

Totodată, pentru realizarea hotărîrii nu sunt necesare careva surse financiare virate din bugetul de stat.

În acest context se solicită susţinerea proiectului de hotărâre a Guvernului *cu privire la dizolvarea unei societăţi pe acţiuni*

**Viceprim ministru,**

**ministru al economiei Valeriu LAZĂR**